Procedura de înmatriculare a vehiculelor va fi simplificată! Un șir de acte nu vor mai fi obligatorii
Procedura de înmatriculare a vehiculelor va fi simplificată. O hotărâre în acest sens a fost aprobată miercuri, 20 martie, de Executiv. Autorii proiectului susțin că prin acesta se urmărește "digitalizarea serviciilor publice și facilitează modul de interacțiune între beneficiari și autorități".
Pentru a reduce numărul vizitelor la ghișeu, un șir de acte nu vor mai fi obligatorii, iar accesul la documentele disponibile pe platforma MConnect va fi extins, conform unui comunicat al Guvernului.
De asemenea, persoana va putea transmite dreptul de proprietate asupra vehiculului, fără prezentarea obligatorie a automobilului. Nu va mai fi necesară nici eliberarea copiei certificatului de înmatriculare și radiere din evidență a vehiculului.
Totodată, termenul de 5 zile lucrătoare oferit pentru verificările la care urmează a fi supus automobilul va fi extins până la 30 de zile.